Wêreldrugby skuif hoogvat-duiklyn nóg laerWêreldrugby (WR) het aangekondig dat hy die duiklyn vir ʼn hoogvat nóg laer gaan skuif in ʼn verdere poging om kopbeserings te voorkom. Waar ʼn hoogvat tans beskou word as ʼn duikslag van skouerhoogte af boontoe, sal ʼn nuwe proefreël bepaal dat ʼn speler nie hoër as die armholtes gevat mag word nie. Dit sal met die 2018/2019-seisoen in die Noordelike Halfrond in werking tree. Luidens berigte in die Britse media het die jongste navorsing deur die Engelse Rugbyunie (RFU) getoon dat die voorkoms van harsingskudding die sewende agtereenvolgende jaar toegeneem het, en dat 22% van alle beserings kopbeserings is. WR sê sy eie navorsing het getoon dat 76% van kopbeserings uit duikslae spruit. In 72% van die gevalle is dit die speler wat die duikslag uitvoer wat beseer word.